| BTR-MD Rakuška |
| --- |
| Obrnený transportér BTR-MD na výstave Armia 2020Obrnený transportér BTR-MD na výstave Armia 2020 |
| **Základná charakteristika** |
| Posádka | 15 (2 posádka, 13 výsadkárov) |
| Dĺžka | 6,08 m |
| Šírka | 3,15 m |
| Výška | 2,7 m |
| Hmotnosť | 13,2 t |
| **Pancierovanie a výzbroj** |
| Pancierovanie |  |
| Hlavná zbraň | 2 x 7,62mm guľomet PKTM |
| Sekundárne zbrane |  |
| **Pohon a pohyb** |
| Pohon | UTD-29 450 koní |
| Odpruženie |  |
| Max. rýchlosť | 71 km/h |
| Pomer výkon/hmotnosť |  |
| Dojazd | 500 km |
| Priechodnosť | vodná priekopa – 1,5 mstena – 0,8 mstúpanie – 35 stupňov |

**BTR-MD Rakuška** je ruský pásový obrnený transportér určený na prepravu výsadkových vojsk. BTR-MD Rakuška nahrádza v jednotkách výsadkového vojska zastarané vozidlá BTR-D.

Vznik a vývoj
-------------

Úlohu, vyvinúť nové viacúčelové obrnené vozidlo, dostali ruskí konštruktéri z Volgogradského traktorového závodu ešte v roku 1992. Hlavným cieľom bolo nahradiť zastaraný sovietsky obojživelný obrnený transportér BTR-D, ktorý bol zavedený do služby ešte v roku 1974. Zložitá ekonomická situácia a nedostatok financií po rozpade Sovietskeho zväzu však viedli k zmrazeniu tohto projektu. V dôsledku toho sa vozidlo podarilo dokončiť až v roku 2003. Základom nového obrneného transportéru s projektovým označením „objekt 955" sa stal podvozok BMD-3. V rôznych informačných zdrojoch dostalo vozidlo neoficiálne označenie BTR-D-3, BTRD-3 alebo BTR-MD.

V roku 2008 sa začal vývoj modernizovaného transportéru BTR-MDM na podvozku BMD-4M. Vývojové práce prebiehali v Kurganskom strojárskom závode, kde sa neskôr spustila aj sériová výroba tohto typu. Testovanie prvých dvoch vozidiel BTR-MDM sa začalo v roku 2013 a v septembri 2016 bol tento typ oficiálne zavedený do služby. 

V roku 2015 vtedajší veliteľ ruského výsadkového vojska generálplukovník Vladimír Šamanov oznámil, že plány na prezbrojenie výsadkárov počítajú s tým, že do roku 2025 by mali vojaci dostať 2500 BTR-MDM. Tieto plány sa s najväčšou pravdepodobnosťou nepodarí naplniť, pretože do roku 2021 bolo ruským výsadkárom dodaných iba 200 vozidiel BTR-MDM.

Konštrukcia
-----------

Trup BTR-MDM je vytvorený zo zvarených pancierových hliníkových plechov. Sedadlo vodiča je umiestnené v prednej časti vozidla. Naľavo a napravo od neho sú sedadlá dvoch členov výsadku. Celkovo môže Rakuška prepraviť 13 výsadkárov. V streche vozidla sú tri poklopy, cez ktoré dokážu vojaci vystúpiť z auta.

Na streche na ľavej strane stroja je nainštalovaná veža. Sedadlo strelca sa nachádza pod vežou. Hlavnou výzbrojou je 7,62 mm guľomet namontovaný vo veži strelca. Na prednej ľavej strane vozidla je nainštalovaný ešte jeden guľomet kalibru 7,62 mm.

V strednej časti vozidla sú po bokoch dvojité lavice (tri na každej strane) pre členov výsadku. Okrem toho sú na bokoch nainštalované držiaky na inštaláciu nosidiel s ranenými.

V zadnej časti vozidla je umiestnený motor s výkonom 450 koní. Maximálna rýchlosť transportéru po ceste je 71 km/h a dojazd 500 km.

Transportér BTR-MDM je dlhý 6,08 m a široký 3,15 m. Rozmery vozidla umožňujú, že môže byť prepravované letecky pomocou lietadiel IL-76M/MD, AN-124, ale aj v podvese pomocou vrtuľníkov Mi-26.

Bojové nasadenie
----------------

### Ruská invázia na Ukrajinu

Zničený ruský BTR-MD v ukrajinskom Hostomeli
Pri okupácii Ukrajiny nasadilo Rusko do bojov vozidlá BTR-MDM Rakuška. Za prvých 247 dní vojny stratilo Rusko minimálne 12 týchto obrnených transportérov.

Verzie
------

* **BTR-MD** – základná verzia výsadkového bojového vozidla postavená na báze BMP-3.
* **BTR-MDM** – modernizovaná verzia postavená na báze BMD-4.

Užívatelia
----------

* Rusko  Rusko - k júlu 2021 malo 200 transportérov BTR-MDM.

Referencie
----------

1. ↑  ВЛАДИМИРОВИЧ, Полунин Сергей. *Бронетранспортер БТР-МД «Ракушка»* [online]. militaryarms.ru, 2019-11-28, [cit. 2022-06-03]. Dostupné online.
2. ↑   *ВПК НОВОСТИ, ИСТОРИЯ ОРУЖИЯ, ВОЕННАЯ ТЕХНИКА, БАСТИОН, ВОЕННО-ТЕХНИЧЕСКИЙ СБОРНИК. BASTION, MILITARY-TECHNICAL COLLECTION. MILITARY-INDUSTRIAL COMPLEX NEWS, HISTORY OF WEAPONS, MILITARY EQUIPMENT* [online]. bastion-karpenko.ru, [cit. 2022-06-03]. Dostupné online. Archivované 2022-06-09 z originálu.
3. ↑   *БТР-МД / БТР-МДМ Ракушка* [online]. arsenal-info.ru, [cit. 2022-06-03]. Dostupné online. Archivované 2022-06-11 z originálu.
4. ↑   *Репортаж о бронетранспортере БТР-МДМ "Ракушка"* [online]. bmpd.livejournal.com, [cit. 2022-06-03]. Dostupné online.
5. ↑   *Attack On Europe: Documenting Equipment Losses During The 2022 Russian Invasion Of Ukraine* [online]. oryxspioenkop.com. Dostupné online.
6. ↑   *Воздушно-десантным войскам поставлен одиннадцатый батальонный комплект БМД-4М и БТР МДМ* [online]. bmpd.livejournal.com, [cit. 2022-03-20]. Dostupné online.